title: Regulamentul de punere în aplicare (UE) 2015/409 al Comisiei din 11 martie 2015 de modificare a Regulamentului de punere în aplicare (UE) nr. 917/2011 al Consiliului de instituire a unei taxe antidumping definitive și de colectare definitivă a taxei provizorii instituite asupra importurilor de plăci de ceramică originare din Republica Populară Chineză

text:
               12.3.2015

               RO

               Jurnalul Oficial al Uniunii Europene

               L 67/23

         REGULAMENTUL DE PUNERE ÎN APLICARE (UE) 2015/409 AL COMISIEI
   din 11 martie 2015
   de modificare a Regulamentului de punere în aplicare (UE) nr. 917/2011 al Consiliului de instituire a unei taxe antidumping definitive și de colectare definitivă a taxei provizorii instituite asupra importurilor de plăci de ceramică originare din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 11 alineatul (3),
   întrucât:
   1.   PROCEDURA

   1.1.   Măsuri în vigoare

               (1)

               La 15 septembrie 2011, Consiliul a impus taxe antidumping la importurile de plăci de ceramică originare din Republica Populară Chineză prin Regulamentul de punere în aplicare (UE) nr. 917/2011 (2) (denumit în continuare „regulamentul inițial”).

               (2)

               Un nivel unic al taxei de 26,3 % a fost impus asupra importurilor de produs în cauză fabricat de următorul grup de producători-exportatori:

                           —

                           Dongguan City Wonderful Ceramics Industrial Park Co., Ltd și Guangdong Jiamei Ceramics Co. Ltd (denumiți în continuare „grupul Wonderful”); și

                           —

                           Qingyuan Gani Ceramics Co. Ltd și Foshan Gani Ceramics Co. Ltd (denumiți în continuare „grupul Gani”).

               (3)

               Astfel cum se menționează în considerentele 96-98 din regulamentul inițial, Comisia Europeană (denumită în continuare „Comisia”) a fost notificată, după prezentarea constatărilor provizorii, că relația dintre societăți a fost întreruptă și, prin urmare, ar fi trebuit să se aplice taxe individuale pentru grupul Gani și grupul Wonderful. Cererea nu a putut fi acceptată la momentul respectiv, deoarece fondul problemei trebuia examinat în mod corespunzător.

         1.2.   Cererea de reexaminare intermediară parțială

               (4)

               La 2 octombrie 2012, Comisia a primit o cerere pentru o reexaminare intermediară parțială din partea grupului Gani.

               (5)

               Grupul Gani a afirmat că nu mai este afiliat celorlalte două societăți (grupul Wonderful), deoarece relația participativă dintre acestea a încetat începând cu luna martie 2011. Prin urmare, grupul Gani a solicitat o reexaminare intermediară a măsurilor în vigoare, deoarece nivelul unic al taxei în vigoare nu mai era adecvat.

         1.3.   Deschiderea unei reexaminări intermediare parțiale

               (6)

               Prin urmare, în urma consultării comitetului consultativ, Comisia a stabilit că ar trebui să fie deschisă o astfel de reexaminare.

               (7)

               La 31 ianuarie 2014, Comisia a deschis o reexaminare intermediară parțială a măsurilor în vigoare privind importurile în Uniune de plăci de ceramică originare din Republica Populară Chineză, în temeiul articolului 11 alineatul (3) din regulamentul de bază. Comisia a publicat un aviz de deschidere în Jurnalul Oficial al Uniunii Europene
                   (3).

               (8)

               Reexaminarea a fost limitată ca domeniu de aplicare la examinarea structurii de proprietate a grupului Gani și, în cazul în care acest lucru a fost justificat, la examinarea din oficiu a marjei de dumping în ceea ce privește grupul Gani.

               (9)

               De asemenea, reexaminarea a vizat din oficiu aceleași chestiuni în ceea ce privește grupul Wonderful.

         1.4.   Perioada anchetei de reexaminare

               (10)

               Ancheta privind dumpingul a vizat perioada dintre 1 ianuarie 2013 și 31 decembrie 2013 („perioada anchetei de reexaminare”).

         1.5.   Părțile vizate de anchetă

               (11)

               Comisia a invitat atât grupul Gani, cât și grupul Wonderful, să coopereze în cadrul anchetei și să răspundă la chestionarele Comisiei. În plus, Comisia a oferit societăților ocazia de a solicita tratamentul de societate care funcționează în condițiile unei economii de piață în temeiul articolului 2 alineatul (7) din regulamentul de bază.

               (12)

               În avizul de deschidere, Comisia a ales în mod provizoriu Statele Unite ale Americii ca țară terță cu economie de piață (denumită în continuare „țară analogă”) în temeiul articolului 2 alineatul (7) litera (a) din regulamentul de bază și a invitat părțile să își prezinte observațiile cu privire la această alegere.

               (13)

               Părțile interesate au avut ocazia de a face observații cu privire la deschiderea anchetei și de a solicita o audiere cu Comisia și/sau cu consilierul-auditor pentru proceduri comerciale.

         1.6.   Răspunsurile la chestionar și vizitele de verificare

               (14)

               Comisia a primit răspunsuri la chestionar de la ambele grupuri, precum și de la doi producători din țara analogă.

               (15)

               Comisia a căutat și a verificat toate informațiile considerate necesare pentru reexaminare. În temeiul articolului 16 din regulamentul de bază, s-au efectuat vizite de verificare la sediul următoarelor societăți:

                           —

                           Producători-exportatori din țara în cauză:

                                       —

                                       Dongguan City Wonderful Ceramics Industrial Park Co., Ltd;

                                       —

                                       Guangdong Jiamei Ceramics Co. Ltd;

                                       —

                                       Qingyuan Gani Ceramics Co. Ltd și

                                       —

                                       Foshan Gani Ceramics Co. Ltd

                           —

                           Producătorii din țara analogă care au solicitat tratamentul confidențial în baza riscului de represalii.

         2.   PRODUSUL ÎN CAUZĂ

               (16)

               Produsul care face obiectul prezentei reexaminări este același cu cel definit în regulamentul inițial, și anume plăci și dale din ceramică smălțuite sau nesmălțuite pentru pavaj sau pentru acoperit pereții; plăcuțe din ceramică smălțuite sau nesmălțuite pentru mozaicuri și articole similare, chiar pe un suport (denumite în continuare „produsul în cauză”), încadrate în prezent la codurile NC 6907 10 00, 6907 90 20, 6907 90 80, 6908 10 00, 6908 90 11, 6908 90 20, 6908 90 31, 6908 90 51, 6908 90 91, 6908 90 93 și 6908 90 99.

         3.   DUMPINGUL

   3.1.   Tratamentul de societate care funcționează în condițiile unei economii de piață (TEP)

               (17)

               Niciunul din cele două grupuri nu a solicitat tratamentul de societate care funcționează în condițiile unei economii de piață în temeiul articolului 2 alineatul (7) litera (c) din regulamentul de bază.

         3.2.   Țară analogă

               (18)

               După cum s-a menționat mai sus, Comisia a propus Statele Unite ale Americii ca țară analogă, la fel ca și în ancheta precedentă. De asemenea, Comisia a contactat societăți dintr-un număr de alte țări analoge potențiale, însă nu a primit niciun răspuns sau oferte de cooperare din partea altor societăți. Prin urmare, alegerea Statelor Unite ale Americii a fost confirmată ca fiind adecvată.

         3.3.   Ancheta

               (19)

               Ancheta care a dus la instituirea măsurilor în vigoare a stabilit că grupul Gani și grupul Wonderful erau afiliate, deoarece unul dintre acționarii grupului Wonderful deținea mai mult de 5 % din acțiunile unei societăți din grupul Gani. Marjele de dumping au fost calculate separat pentru fiecare dintre grupuri. Marjele de prejudiciu pentru cele două grupuri au fost mai mari decât marjele de dumping.

               (20)

               Pentru a lua în considerare riscul ca, din cauza legăturilor lor corporative, societățile cu marja de dumping individuală mai mare să își poată canaliza exporturile prin intermediul societăților cu marja de dumping mai mică, a fost calculată ulterior o marjă de dumping medie ponderată unică pentru ambele grupuri și a fost impus un nivel unic al taxei.

               (21)

               Comisia a examinat dacă pretinsa modificare a relației ar face ca nivelul unic al taxei să nu mai fie justificat. Ulterior, Comisia a examinat necesitatea reexaminării marjelor de dumping individuale.

               (22)

               Ancheta de reexaminare a arătat că acțiunile menționate la considerentul 19 au fost vândute către proprietarul grupul Gani și grupul Wonderful nu mai deține interese în grupul Gani. Nu au existat indicii conform cărora cele două grupuri ar avea alte legături structurale sau corporative. În consecință, modificarea relației dintre cele două grupuri a fost acceptată astfel cum s-a afirmat, iar grupul Gani și grupul Wonderful au fost considerate ca fiind neafiliate în scopul stabilirii taxei.

               (23)

               Prin urmare, nu mai există motive pentru impunerea unui nivel unic al taxei. În schimb, ar trebui să fie atribuite niveluri individuale separate ale taxei pentru grupul Gani și grupul Wonderful.

               (24)

               În ceea ce privește necesitatea reexaminării marjelor de dumping individuale, calculate pentru fiecare dintre grupuri în cursul anchetei care a condus la instituirea măsurilor în vigoare, Comisia a evaluat dacă circumstanțele referitoare la cele două grupuri în cauză s-au schimbat în mod semnificativ, astfel încât să justifice reexaminarea acestor marje de dumping individuale.

               (25)

               Ancheta care a dus la instituirea măsurilor în vigoare a stabilit următoarele:

                           1.

                           grupurile nu au avut în comun instalații de producție;

                           2.

                           grupurile nu au avut în comun societăți de vânzare; și

                           3.

                           grupurile nu s-au subcontractat reciproc.

               (26)

               Ancheta de reexaminare a confirmat faptul că această situație a rămas neschimbată, în ciuda schimbării relației.

               (27)

               Având în vedere aceste circumstanțe specifice, Comisia consideră că încetarea relației nu a modificat funcționarea celor două grupuri în vreun mod care să aibă un impact asupra calculării marjelor lor de dumping. Prin urmare, modificarea acestor marje de dumping pe baza unor calcule noi nu este justificată în temeiul articolului 11 alineatul (3) din regulamentul de bază.

               (28)

               Având în vedere cele de mai sus, marjele de dumping separate calculate în cadrul anchetei inițiale ar trebui să fie impuse ca taxe individuale. Aceste marje de dumping sunt de 13,9 % pentru grupul Gani și de 32,0 % pentru grupul Wonderful.

               (29)

               Aceste concluzii au fost comunicate părților interesate și acestea au avut timp să prezinte observații.

               (30)

               Grupul Wonderful a susținut inițial că informase Comisia în timpul vizitei de verificare în Republica Populară Chineză cu privire la faptul că unele dintre elementele de probă prezentate de grupul Gani în cererea de reexaminare sunt false sau înșelătoare. Acestea au subliniat că, pentru acest tip de situații, Comisia dispune de articolul 18 din regulamentul de bază. De asemenea, grupul a contestat conformitatea cu dispozițiile de la articolul 11 alineatul (3) din regulamentul de bază în această privință.

               (31)

               Comisia a verificat toate elementele de probă relevante și documentate în mod corespunzător colectate în timpul anchetei, care a arătat că cele două grupuri nu mai erau afiliate, precum și elementele de probă în ceea ce privește funcționarea fiecăruia dintre cele două grupuri, atât înainte, cât și după încetarea relației. Aceste dovezi confirmă faptul că grupul s-a scindat în două părți în mod irevocabil, fapt care nu este contestat de către grupul Wonderful.

               (32)

               Pe baza acestor fapte, Comisia nu are motive să aplice articolul 18 din regulamentul de bază. În plus, aceste fapte confirmă conformitatea cu articolul 11 alineatul (3) din regulamentul de bază.

               (33)

               În al doilea rând, grupul Wonderful a contestat conformitatea cu dispoziția potrivit căreia „valoarea taxei antidumping nu trebuie să depășească marja de dumping stabilită” de la articolul 9 alineatul (4) din regulamentul de bază, pe motiv că noile prețuri de export și valorile normale din țara analogă au fost verificate în cursul prezentei anchete.

               (34)

               După cum s-a stabilit în considerentele 24-27 de mai sus, ancheta a arătat că funcționarea fiecăruia dintre cele două grupuri nu s-a modificat ca urmare a încetării relației. Așa cum se explică și în avizul de deschidere, în cazul de față nu erau necesare marje de dumping noi. Conformitatea cu articolul 9 alineatul (4) din regulamentul de bază a fost asigurată, deoarece valoarea taxei antidumping nu depășește marja de dumping, astfel cum s-a stabilit în ancheta inițială. Faptul că noile prețuri de export și valorile normale din țara analogă au fost, de asemenea, verificate în cursul prezentei anchete nu schimbă această concluzie.

               (35)

               În cele din urmă, grupul Wonderful a sugerat că „acordarea de marje individuale unor societăți care au fost în trecut afiliate, chiar dacă această relație a fost încheiată” reprezintă stabilirea unui precedent periculos și permite unui grup de societăți să manipuleze măsurile de apărare comercială.

               (36)

               Comisia nu a fost de acord cu această sugestie. Fiecare reexaminare este efectuată pe baza propriilor elemente, astfel cum sunt stabilite de anchetă, și nu pe baza unor speculații, iar în cazul în care societățile nu sunt afiliate, ele au dreptul la propria taxă individuală, astfel cum se prevede la articolul 9 alineatul (5) din regulamentul de bază.

               (37)

               Asociația din Uniune Cerame-Unie (CET) a susținut că încetarea relației participative nu înseamnă că posibilitatea de eludare prin intermediul grupului cu cea mai scăzută taxă poate fi eliminată. Pentru a ilustra acest fapt, CET a luat act de faptul că momentul în care cele două grupuri s-au scindat a coincis cu instituirea măsurilor provizorii în ancheta inițială și că cele două grupuri nu au discutat scindarea înainte de deschiderea procedurii inițiale. În cursul anchetei inițiale, grupurile au fost afiliate și, prin urmare, CET a afirmat că grupul Gani și grupul Wonderful au avut acces reciproc la datele lor.

               (38)

               Cu toate acestea, CET nu a furnizat nicio dovadă care să susțină aceste afirmații. În plus, Comisia are în prezent obligația de a impune taxe individuale pentru fiecare dintre cele două grupuri, deoarece s-a stabilit că acestea nu mai sunt afiliate. Comisia nu are dreptul să considere cele două grupuri de societăți distincte din punct de vedere juridic ca fiind afiliate în scopul impunerii unui nivel unic al taxei pentru simplul fapt că ar exista posibilitatea ca cele două grupuri să colaboreze.

               (39)

               CET a susținut că, în cazul în care operațiunile comerciale dintre cele două grupuri au rămas neschimbate, astfel cum s-a arătat, atunci riscul de eludare între cele două grupuri trebuie, de asemenea, să fi rămas neschimbat.

               (40)

               Comisia a respins acest argument. Singurul motiv pentru care cele două grupuri au fost tratate împreună în ancheta inițială s-a datorat legăturii de afiliere, iar aceasta nu mai există în prezent.

               (41)

               CET a remarcat, de asemenea, că instalațiile de producție ale celor două societăți comerciale sunt relativ apropiate unele de altele, ceea ce ar face ca o eludare a măsurilor să fie relativ simplă.

               (42)

               Comisia a respins și acest argument. Într-adevăr, nu există niciun temei juridic care să permită atribuirea unei taxe unice unor societăți neafiliate numai pe baza faptului că societățile sunt relativ aproape una de cealaltă și, prin urmare, eludarea ar fi mai ușoară. În Republica Populară Chineză este normal să existe mai mulți producători de un anumit produs într-un singur oraș sau regiune.

               (43)

               Având în vedere cele prezentate mai sus, observațiile primite după prezentarea constatărilor nu au modificat concluzia menționată în considerentul 28 de mai sus. Prin urmare, marjele de dumping separate calculate în cadrul anchetei inițiale ar trebui să fie impuse ca taxe individuale. Aceste marje de dumping sunt de 13,9 % pentru grupul Gani și de 32,0 % pentru grupul Wonderful.

               (44)

               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din regulamentul de bază.

         ADOPTĂ PREZENTUL REGULAMENT:
   Articolul 1
   Tabelul de la articolul 1 alineatul (2) din Regulamentul de punere în aplicare (UE) nr. 917/2011 se modifică după cum urmează:

               —

               următoarea linie se elimină din tabel:

                              Societate

                              Taxa

                              Cod adițional TARIC

                              „Dongguan City Wonderful Ceramics Industrial Park Co., Ltd; Guangdong Jiamei Ceramics Co. Ltd; Qingyuan Gani Ceramics Co. Ltd; Foshan Gani Ceramics Co. Ltd

                              26,3 %

                              B011”

                        ;

               —

               în tabel se inserează următoarele linii:

                              Societate

                              Taxa

                              Cod adițional TARIC

                              „Dongguan City Wonderful Ceramics Industrial Park Co., Ltd; Guangdong Jiamei Ceramics Co. Ltd

                              32,0 %

                              B938

                              Qingyuan Gani Ceramics Co. Ltd; Foshan Gani Ceramics Co. Ltd

                              13,9 %

                              B939”

                        .
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 martie 2015.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 51.

      (2)  Regulamentul de punere în aplicare (UE) nr. 917/2011 al Consiliului din 12 septembrie 2011 de instituire a unei taxe antidumping definitive și de colectare definitivă a taxei provizorii instituite asupra importurilor de plăci de ceramică originare din Republica Populară Chineză (JO L 238, 15.9.2011, p. 1).

      (3)  JO C 28, 31.1.2014, p. 11.


title: Regulamentul de punere în aplicare (UE) 2015/1078 al Comisiei din 3 iulie 2015 de modificare a Regulamentului (UE) nr. 37/2010 în ceea ce privește substanța „acid clodronic (sub formă de sare disodică)” (Text cu relevanță pentru SEE)

text:
               4.7.2015

               RO

               Jurnalul Oficial al Uniunii Europene

               L 175/5

         REGULAMENTUL DE PUNERE ÎN APLICARE (UE) 2015/1078 AL COMISIEI
   din 3 iulie 2015
   de modificare a Regulamentului (UE) nr. 37/2010 în ceea ce privește substanța „acid clodronic (sub formă de sare disodică)”
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
   având în vedere avizul Agenției Europene pentru Medicamente formulat de Comitetul pentru medicamentele de uz veterinar,
   întrucât:

               (1)

               Articolul 17 din Regulamentul (CE) nr. 470/2009 prevede ca limita maximă de reziduuri (denumită în continuare „LMR”) pentru substanțele farmacologic active destinate utilizării în Uniune în medicamentele de uz veterinar pentru animalele de la care se obțin produse alimentare sau în produse biocide folosite în zootehnie se stabilește în cadrul unui regulament.

               (2)

               Tabelul 1 din anexa la Regulamentul (UE) nr. 37/2010 al Comisiei (2) stabilește substanțele active din punct de vedere farmacologic și clasificarea acestora în ceea ce privește LMR în produsele alimentare de origine animală.

               (3)

               Acidul clodronic (sub formă de sare disodică) nu este încă inclus în acest tabel.

               (4)

               O cerere de stabilire a limitelor maxime ale reziduurilor (LMR) pentru acidul clodronic (sub formă de sare disodică) la ecvidee a fost înaintată Agenției Europene pentru Medicamente (denumită în continuare „EMA”).

               (5)

               Conform recomandării EMA, pe baza avizului emis de Comitetul pentru medicamentele de uz veterinar, stabilirea limitelor maxime ale reziduurilor de clodronat disodic pentru animalele din specia ecvină nu este necesară pentru protecția sănătății umane, cu condiția ca substanța să nu fie utilizată pentru animalele care produc lapte destinat consumului uman.

               (6)

               În conformitate cu articolul 5 din Regulamentul (CE) nr. 470/2009, EMA ia în considerare posibilitatea de a utiliza limitele maxime de reziduuri stabilite pentru o substanță activă din punct de vedere farmacologic într-un anumit produs alimentar pentru alte alimente derivate din aceeași specie sau limitele maxime de reziduuri stabilite pentru o substanță activă din punct de vedere farmacologic într-una sau mai multe specii, pentru specii diferite.

               (7)

               EMA a considerat că extrapolarea LMR pentru acid clodronic (sub formă de sare disodică) pentru ecvidee către alte specii de la care se obțin alimente nu este adecvată, deoarece, pe baza indicației și a modului de acțiune propuse, nu este probabil ca această substanță activă să fie utilizată pentru specii de la care se obțin produse alimentare, altele decât caii.

               (8)

               Prin urmare, tabelul 1 din anexa la Regulamentul (CE) nr. 37/2010 ar trebui modificat în consecință.

               (9)

               Măsurile prevăzute în prezentul regulament sunt conforme cu avizul Comitetului permanent pentru medicamentele de uz veterinar,

         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 37/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 2 septembrie 2015.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 iulie 2015.

            Pentru Comisie

            Președintele

         Jean-Claude JUNCKER

      (1)  JO L 152, 16.6.2009, p. 11.

      (2)  Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală (JO L 15, 20.1.2010, p. 1).

      ANEXĂ
      În tabelul 1 din anexa la Regulamentul (UE) nr. 37/2010, se introduce substanța următoare respectând ordinea alfabetică:

                     Substanță farmacologic activă

                     Reziduu marker

                     Specie animală

                     LMR

                     Țesuturi țintă

                     Alte dispoziții [conform articolului 14 alineatul (7) din Regulamentul (CE) nr. 470/2009]

                     Clasificare terapeutică

                     „Acid tiludronic (sub formă de sare disodică)

                     NU SE APLICĂ

                     Ecvidee

                     Nu se cere nicio LMR

                     NU SE APLICĂ

                     Nu se utilizează la animalele de la care se obține lapte destinat consumului uman

                     Sistemul musculo-scheletic/medicamente pentru tratarea bolilor osoase”


title: Regulamentul de punere în aplicare (UE) nr. 364/2010 al Consiliului din 26 aprilie 2010 de modificare a Regulamentului (CE) nr. 1487/2005 de instituire a unei taxe antidumping definitive și de percepere definitivă a taxei provizorii instituite asupra importurilor anumitor țesături finite din filamente de poliester originare din Republica Populară Chineză

text:
               29.4.2010

               RO

               Jurnalul Oficial al Uniunii Europene

               L 107/6

         REGULAMENTUL DE PUNERE ÎN APLICARE (UE) NR. 364/2010 AL CONSILIULUI
   din 26 aprilie 2010
   de modificare a Regulamentului (CE) nr. 1487/2005 de instituire a unei taxe antidumping definitive și de percepere definitivă a taxei provizorii instituite asupra importurilor anumitor țesături finite din filamente de poliester originare din Republica Populară Chineză
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   având în vedere articolul 2 din Regulamentul (CE) nr. 1487/2005 al Consiliului (2),
   având în vedere propunerea prezentată de către Comisia Europeană după consultarea Comitetului consultativ,
   întrucât:
   1.   MĂSURILE ÎN VIGOARE

               (1)

               Prin Regulamentul (CE) nr. 1487/2005, Consiliul a instituit o taxă antidumping definitivă asupra importurilor, în Uniunea Europeană, de țesături din fire din filamente sintetice care conțin cel puțin 85 % din greutate filamente de poliester texturate și/sau netexturate, vopsite (inclusiv în alb) sau imprimate, originare din Republica Populară Chineză și încadrate în prezent la codurile NC ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90, ex 5407 69 10 și ex 5407 69 90 (denumite în continuare „produsul în cauză”).

               (2)

               Dat fiind numărul mare de părți cooperante, un eșantion de producători-exportatori chinezi a fost selectat în timpul anchetei care a dus la instituirea măsurilor.

               (3)

               Societăților incluse în eșantion le-au fost atribuite nivelurile individuale ale taxei stabilite în timpul anchetei. Societăților cooperante care nu au fost incluse în eșantion și cărora li s-a acordat tratamentul de societate care funcționează în condițiile unei economii de piață (denumit în continuare „TEP”), în conformitate cu dispozițiile articolului 2 alineatul (7) litera (c) din Regulamentul (CE) nr. 384/96 al Consiliului (3), li s-a atribuit taxa medie ponderată de 14,1 % stabilită pentru societățile incluse în eșantion cărora li s-a acordat TEP. Societăților cooperante care nu au fost incluse în eșantion și cărora li s-a acordat tratamentul individual (denumit în continuare „TI”), în conformitate cu dispozițiile articolului 9 alineatul (5) din același regulament, li s-a atribuit taxa medie ponderată de 37,1 % stabilită pentru societățile incluse în eșantion cărora li s-a acordat TI. Pentru toate celelalte societăți a fost instituită o taxă aplicabilă la scară națională de 56,2 %.

               (4)

               În urma unei noi anchete privind absorbția măsurilor, efectuată în conformitate cu articolul 12 din Regulamentul (CE) nr. 384/96, Consiliul a mărit, prin Regulamentul (CE) nr. 1087/2007 (4), taxa aplicabilă la scară națională la 74,8 %. În plus, producătorilor-exportatori chinezi care beneficiau de niveluri individuale ale taxei și care nu au cooperat la noua anchetă li s-au atribuit taxe antidumping mai ridicate, în conformitate cu dispozițiile articolului 12 alineatul (3) din Regulamentul (CE) nr. 384/96.

               (5)

               Articolul 2 din Regulamentul (CE) nr. 1487/2005 oferă producătorilor-exportatori chinezi care îndeplinesc cele patru criterii stabilite la articolul respectiv posibilitatea de a beneficia de același tratament ca cel prevăzut la considerentul 3 pentru societățile cooperante neincluse în eșantion (denumit în continuare „tratament rezervat noilor producători-exportatori” sau „TNPE”).

         2.   CERERI DE „TRATAMENT REZERVAT NOILOR PRODUCĂTORI-EXPORTATORI”

               (6)

               Un grup de societăți, compus din două societăți afiliate, respectiv AlbaChiara Printing and Dyeing (Jiaxing) Co. Ltd și Jiaxing E. Boselli Textile Trading Co. Ltd. (denumite în continuare „solicitantul”), a cerut să i se acorde TNPE.

               (7)

               S-a efectuat o examinare pentru a determina dacă solicitantul întrunește criteriile pentru acordarea TNPE în conformitate cu articolul 2 din Regulamentul (CE) nr. 1487/2005, verificându-se dacă:

                           (a)

                           solicitantul nu a exportat produsul în cauză în Uniunea Europeană pe parcursul perioadei de anchetă pe care se bazează măsurile (1 aprilie 2003-31 martie 2004) („primul criteriu”);

                           (b)

                           solicitantul nu este afiliat niciunui exportator sau producător din Republica Populară Chineză care face obiectul măsurilor antidumping instituite prin regulamentul respectiv („al doilea criteriu”);

                           (c)

                           solicitantul a exportat efectiv în Uniunea Europeană produsul în cauză după perioada de anchetă pe care se bazează măsurile sau a subscris o obligație contractuală irevocabilă de export în Uniunea Europeană al unei cantități semnificative a produsului în cauză („al treilea criteriu”);

                           (d)

                           solicitantul funcționează în condițiile unei economii de piață în sensul articolului 2 alineatul (7) litera (c) din regulamentul de bază sau îndeplinește cerințele pentru a beneficia de o taxă individuală în conformitate cu articolul 9 alineatul (5) din regulamentul de bază („al patrulea criteriu”).

               (8)

               Au fost trimise chestionare solicitantului, căruia i s-a cerut să furnizeze elemente de probă prin care să demonstreze că întrunește primul, al doilea și al treilea criteriu.

               (9)

               Întrucât al patrulea criteriu presupune ca solicitanții să depună o cerere pentru acordarea TEP și/sau a TI, Comisia a trimis solicitantului formularele de cerere corespunzătoare. Solicitantul a cerut să i se acorde TEP în temeiul articolului 2 alineatul (7) din regulamentul de bază.

               (10)

               Pe scurt și numai în scop orientativ, criteriile TEP sunt prezentate mai jos, în formă rezumată:

                           (a)

                           deciziile comerciale și costurile se stabilesc ca răspuns la semnalele pieței și fără intervenția semnificativă a statului; costurile principalelor intrări reflectă în mod semnificativ valorile pieței;

                           (b)

                           societățile dispun de un set clar de registre contabile de bază care fac obiectul unui audit independent în conformitate cu standardele internaționale de contabilitate (5) și sunt utilizate în toate scopurile;

                           (c)

                           nu există denaturări semnificative preluate de la sistemul anterior de economie planificată;

                           (d)

                           legislația cu privire la faliment și proprietate garantează certitudinea juridică și stabilitatea;

                           (e)

                           operațiunile de schimb valutar se realizează la cursurile pieței.

               (11)

               Producătorii-exportatori care îndeplinesc criteriile menționate în considerentul 7 pot beneficia, în temeiul articolului 2 din Regulamentul (CE) nr. 1487/2005, fie de nivelul taxei de 14,1 %, aplicabil societăților cărora li s-a acordat TEP în conformitate cu articolul 2 alineatul (7) litera (c) din Regulamentul (CE) nr. 384/96, fie de nivelul taxei medii ponderate de 37,1 %, aplicabil societăților cărora li s-a acordat TI în conformitate cu articolul 9 alineatul (5) din același regulament.

               (12)

               Comisia Europeană a solicitat și a verificat toate informațiile pe care le-a considerat necesare pentru a stabili dacă cele patru criterii prevăzute la articolul 2 din Regulamentul (CE) nr. 1487/2005 au fost îndeplinite. S-au efectuat vizite de verificare la sediile următoarelor societăți:

                           —

                           AlbaChiara Printing and Dyeing (Jiaxing) Co. Ltd, Jiaxing;

                           —

                           Jiaxing E. Boselli Textile Trading Co. Ltd., Jiaxing.

         3.   CONSTATĂRILE

               (13)

               Solicitantul a furnizat suficiente elemente de probă pentru a demonstra că îndeplinește cele patru criterii menționate la considerentul 7. De fapt, solicitantul a putut dovedi (i) că nu a exportat produsul în cauză în Uniunea Europeană în perioada cuprinsă între 1 aprilie 2003 și 31 martie 2004, (ii) că nu este afiliat niciunui exportator sau producător din Republica Populară Chineză care face obiectul măsurilor antidumping instituite prin Regulamentul (CE) nr. 1487/2005, (iii) că a exportat efectiv în Uniunea Europeană o cantitate semnificativă a produsului în cauză începând cu anul 2008 și (iv) că îndeplinește toate cerințele necesare pentru acordarea TEP și că, prin urmare, poate beneficia de o taxă individuală în conformitate cu articolul 2 alineatul (7) litera (c) din regulamentul de bază. Prin urmare, solicitantului i s-a putut acorda nivelul taxei medii ponderate aplicabil societăților cooperante neincluse în eșantion care au obținut TEP (și anume 14,1 %), în conformitate cu articolul 2 din Regulamentul (CE) nr. 1487/2005, și denumirea sa ar trebui să fie adăugată pe lista producătorilor-exportatori prevăzută la articolul 1 alineatul (2) din regulamentul respectiv.

         4.   MODIFICAREA LISTEI SOCIETĂȚILOR CARE BENEFICIAZĂ DE NIVELURI INDIVIDUALE ALE TAXEI

               (14)

               Ținând cont de constatările anchetei menționate anterior la considerentul 13, s-a ajuns la concluzia că societățile AlbaChiara Printing and Dyeing (Jiaxing) Co. Ltd și Jiaxing E. Boselli Textile Trading Co. Ltd. ar trebui să fie adăugate pe lista diferitelor societăți menționate la articolul 1 alineatul (2) din Regulamentul (CE) nr. 1487/2005 care beneficiază de un nivel al taxei de 14,1 %.

               (15)

               Solicitantul și industria din Uniune au fost informați cu privire la constatările anchetei și au avut ocazia să își prezinte observațiile. Nu a fost adusă nicio altă informație care să permită să se ajungă la o concluzie diferită în ceea ce îl privește pe solicitant,

         ADOPTĂ PREZENTUL REGULAMENT:
   Articolul 1
   Articolul 1 alineatul (2) din Regulamentul (CE) nr. 1487/2005 se modifică prin adăugarea următoarelor societăți în tabelul societăților care beneficiază de niveluri individuale ale taxei:

                  Societatea

                  Taxă antidumping definitivă

                  Cod adițional TARIC

                  „AlbaChiara Printing and Dyeing (Jiaxing) Co. Ltd.

                  14,1 %

                  A617

                  Jiaxing E. Boselli Textile Trading Co. Ltd.

                  14,1 %

                  A617”

   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 26 aprilie 2010.

            Pentru Consiliu

            Președintele

         C. ASHTON

      (1)  JO L 343, 22.12.2009, p. 51.

      (2)  JO L 240, 16.9.2005, p. 1.

      (3)  JO L 56, 6.3.1996, p. 1.

      (4)  JO L 246, 21.9.2007, p. 1.

      (5)  Standardele internaționale de contabilitate înseamnă toate standardele majore de contabilitate recunoscute la nivel internațional, inclusiv GAAP din Statele Unite și lucrările Fundației comitetului pentru standarde internaționale de contabilitate („IASCF”), efectuate de Consiliul pentru standarde internaționale de contabilitate („IASB”), cuprinzând Cadrul consiliului pentru standardele internaționale de contabilitate („IASBF”), Standardul internațional de contabilitate („IAS”), Standardele internaționale de raportare financiară („IFRS”) și publicațiile Comitetului internațional pentru interpretarea raportărilor financiare („IFRIC”).


title: Regulamentul de punere în aplicare (UE) nr. 915/2013 al Comisiei din 23 septembrie 2013 de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe

text:
               24.9.2013

               RO

               Jurnalul Oficial al Uniunii Europene

               L 252/23

         REGULAMENTUL DE PUNERE ÎN APLICARE (UE) NR. 915/2013 AL COMISIEI
   din 23 septembrie 2013
   de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 314/2004 al Consiliului din 19 februarie 2004 privind anumite măsuri restrictive împotriva Zimbabwe (1), în special articolul 11 litera (b),
   întrucât:

               (1)

               Anexa III la Regulamentul (CE) nr. 314/2004 conține lista persoanelor și a entităților cărora li se aplică înghețarea fondurilor și a resurselor economice în temeiul regulamentului respectiv.

               (2)

               Decizia 2011/101/PESC a Consiliului din 15 februarie 2011 privind măsuri restrictive împotriva Zimbabwe (2) identifică persoanele fizice și juridice cărora trebuie să li se aplice restricții, astfel cum se prevede la articolul 5 din decizia menționată anterior, iar Regulamentul (CE) nr. 314/2004 pune în aplicare decizia respectivă în măsura în care este necesar să se acționeze la nivelul Uniunii.

               (3)

               La 23 septembrie 2013, Consiliul a decis să elimine o mențiune din cadrul listei persoanelor și entităților cărora trebuie să li se aplice restricții. Anexa III la Regulamentul (CE) nr. 314/2004 ar trebui modificată, pentru a se asigura coerența cu decizia Consiliului menționată anterior.

               (4)

               Prin urmare, Regulamentul (CE) nr. 314/2004 ar trebui modificat în consecință.

               (5)

               Pentru a se asigura eficacitatea măsurilor prevăzute în prezentul regulament, acesta trebuie să intre în vigoare în ziua următoare datei publicării sale,

         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 314/2004 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 septembrie 2013.

            Pentru Comisie, pentru președinte

            Șef al Serviciului Instrumente de Politică Externă

      (1)  JO L 55, 24.2.2004, p. 1.

      (2)  JO L 42, 16.2.2011, p. 6-23.

      ANEXĂ
      Anexa III la Regulamentul (CE) nr. 314/2004 se modifică după cum urmează:
      Următoarea mențiune de la rubrica „II. Entități” se elimină:

                     „(11)

                     Zimbabwe Mining Development Corporation

                     90 Mutare Road, PO Box 2628, Harare, Zimbabwe.

                     Asociată facțiunii ZANU-PF a guvernului. ZMDC se află sub responsabilitatea ministrului minelor și dezvoltării miniere ZANU-PF.”


title: Regulamentul de punere în aplicare (UE) 2017/1269 al Comisiei din 13 iulie 2017 de modificare a Regulamentului de punere în aplicare (UE) 2015/949 în ceea ce privește retragerea arahidelor originare din Statele Unite ale Americii de pe lista controalelor anterioare exportului aprobate privind aflatoxinele (Text cu relevanță pentru SEE. )

text:
               14.7.2017

               RO

               Jurnalul Oficial al Uniunii Europene

               L 183/9

         REGULAMENTUL DE PUNERE ÎN APLICARE (UE) 2017/1269 AL COMISIEI
   din 13 iulie 2017
   de modificare a Regulamentului de punere în aplicare (UE) 2015/949 în ceea ce privește retragerea arahidelor originare din Statele Unite ale Americii de pe lista controalelor anterioare exportului aprobate privind aflatoxinele
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 23,
   întrucât:

               (1)

               Regulamentul de punere în aplicare (UE) 2015/949 al Comisiei (2) aprobă controalele anterioare exportului efectuate de anumite țări terțe la anumite produse alimentare în ceea ce privește prezența anumitor micotoxine.

               (2)

               Articolul 23 din Regulamentul (CE) nr. 882/2004 prevede că pot fi aprobate controale specifice anterioare exportului, pe care le desfășoară o țară terță cu privire la hrana pentru animale și la produsele alimentare imediat înainte de exportul în Uniunea Europeană cu scopul de a verifica dacă produsele exportate îndeplinesc cerințele Uniunii. O astfel de aprobare poate fi acordată unei țări terțe numai în urma unui audit al Uniunii Europene care a arătat că hrana pentru animale sau produsele alimentare exportate în Uniunea Europeană satisfac cerințele Uniunii sau alte cerințe echivalente și că controalele desfășurate în țara terță înainte de expediere sunt considerate a fi suficient de eficace și de eficiente pentru a înlocui sau a reduce controalele documentelor, de identitate sau fizice prevăzute în legislația UE. Controalele anterioare exportului efectuate de autoritățile din Statele Unite ale Americii (SUA) privind aflatoxinele din arahide au fost aprobate de UE în 2008.

               (3)

               Începând cu jumătatea anului 2016, s-a observat o creștere a cazurilor de neconformitate în ceea ce privește prezența aflatoxinelor în arahidele originare din SUA. Autoritățile din SUA au fost informate în acest sens și s-au luat angajamente în vederea remedierii situației. Cu toate acestea, se poate observa faptul că situația nu s-a ameliorat.

               (4)

               Așadar, se poate concluziona că nu mai sunt îndeplinite condițiile care au dus la aprobarea controalelor anterioare exportului și, prin urmare, este oportun să se elimine arahidele originare din SUA de pe lista controalelor anterioare exportului aprobate. Regulamentul de punere în aplicare (UE) 2015/949 ar trebui modificat în consecință.

               (5)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Anexa I la Regulamentul de punere în aplicare (UE) 2015/949 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 iulie 2017.

            Pentru Comisie

            Președintele

         Jean-Claude JUNCKER

      (1)  JO L 165, 30.4.2004, p. 1.

      (2)  Regulamentul de punere în aplicare (UE) 2015/949 al Comisiei din 19 iunie 2015 de aprobare a controalelor anterioare exportului efectuate de anumite țări terțe la anumite produse alimentare în ceea ce privește prezența anumitor micotoxine (JO L 156, 20.6.2015, p. 2).

      ANEXĂ
      În anexa I la Regulamentul de punere în aplicare (UE) 2015/949, rubrica următoare se elimină:

                     Produs alimentar

                     Cod NC

                     Subdiviziunea TARIC

                     Țara de origine

                     Micotoxina

                     Frecvența controalelor fizice (%) la import

                                 „—

                                 Arahide, în coajă

                                 —

                              1202 41 00

                     Statele Unite ale Americii

                     Aflatoxine

                     < 1”

                                 —

                                 Arahide, decojiste

                                 —

                              1202 42 00

                                 —

                                 Arahide, altfel preparate sau conservate

                                 —

                                 2008 11 91 ; 2008 11 96 ; 2008 11 98


title: Regulamentul de punere în aplicare (UE) nr. 643/2011 al Comisiei din 1 iulie 2011 de modificare a Regulamentului (UE) nr. 642/2010 în ceea ce privește taxele de import în cazul sorgului și al secarei

text:
               2.7.2011

               RO

               Jurnalul Oficial al Uniunii Europene

               L 175/1

         REGULAMENTUL DE PUNERE ÎN APLICARE (UE) NR. 643/2011 AL COMISIEI
   din 1 iulie 2011
   de modificare a Regulamentului (UE) nr. 642/2010 în ceea ce privește taxele de import în cazul sorgului și al secarei
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 143 coroborat cu articolul 4,
   întrucât:

               (1)

               Articolul 5 alineatul (4) din Regulamentul (UE) nr. 642/2010 al Comisiei din 20 iulie 2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor (2) prevede că la calcularea taxelor de import pentru sorg și secară se aplică prețul CIF de import reprezentativ pentru orz.

               (2)

               Ca urmare a evoluției pieței orzului și a importanței reduse a Statelor Unite pe piața mondială a acestui produs, acesta nu mai furnizează o estimare a pieței sorgului. Pe de altă parte, sursele de informații pe piața sorgului sunt prea puțin numeroase sau prea puțin fiabile pentru a servi drept bază la stabilirea taxelor la importul acestui produs. În fine, din sursele disponibile reiese că prețurile sorgului și porumbului exportate din Statele Unite sunt foarte apropiate între ele. Prin urmare, este necesar ca sorgului să i se aplice prețul CIF de import reprezentativ calculat pentru porumb. De asemenea, este necesar să se mențină egalitatea care există în prezent între taxele aplicabile în cazul secarei și cele aplicabile în cazul orzului.

               (3)

               Prin urmare, Regulamentul (UE) nr. 642/2010 trebuie modificat în consecință.

               (4)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul (UE) nr. 642/2010 se modifică după cum urmează:

               1.

               Articolul 5 se modifică după cum urmează:

                           (a)

                           teza introductivă de la alineatul (1) se înlocuiește cu următorul text:
                           „La stabilirea prețurilor CIF de import reprezentative, prevăzute la articolul 136 alineatul (2) din Regulamentul (CE) nr. 1234/2007, se iau în considerare pentru grâul comun de calitate superioară, grâul dur și porumbul prevăzute la articolul 2 alineatul (1) din prezentul regulament următoarele elemente:”;

                           (b)

                           alineatul (4) se înlocuiește cu următorul text:
                           „(4)   Prețurile CIF de import reprezentative pentru grâul dur, grâul comun de calitate superioară și porumb reprezintă suma elementelor prevăzute la alineatul (1) literele (a), (b) și (c). Prețurile CIF de import reprezentative pentru sorg și secară sunt cele calculate pentru porumb.”

               2.

               Anexa III se înlocuiește cu textul anexei la prezentul regulament.

         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iulie 2011.

            Pentru Comisie

            Președintele

         José Manuel BARROSO

      (1)  JO L 299, 16.11.2007, p. 1.

      (2)  JO L 187, 21.7.2010, p. 5.

      ANEXĂ

            „ANEXA III

               Burse și soiuri de referință

                        Produs

                        Grâu comun

                        Grâu dur

                        Porumb

                        Calitate standard

                        Superioară

                        Soi de referință (tip și grad) de reținut pentru cotarea bursieră

                        Hard Red. Spring nr. 2

                        Hard Amber Durum nr. 2

                        Yellow Corn nr. 3

                        Burse

                        Minneapolis
                        Grain Exchange

                        Minneapolis
                        Grain Exchange (1)

                        Chicago Board of Trade

         (1)  În cazul în care nu este disponibilă nicio cotație care să permită calculul unui preț CIF de import reprezentativ, se folosesc cotațiile FOB publicate în Statele Unite ale Americii.”


title: Regulamentul de punere în aplicare (UE) 2015/592 al Comisiei din 14 aprilie 2015 de aprobare a unei modificări care nu este minoră a caietului de sarcini aferent unei denumiri înregistrate în Registrul denumirilor de origine protejate și al indicațiilor geografice protejate [Presunto de Barrancos/Paleta de Barrancos (DOP)]

text:
               16.4.2015

               RO

               Jurnalul Oficial al Uniunii Europene

               L 99/4

         REGULAMENTUL DE PUNERE ÎN APLICARE (UE) 2015/592 AL COMISIEI
   din 14 aprilie 2015
   de aprobare a unei modificări care nu este minoră a caietului de sarcini aferent unei denumiri înregistrate în Registrul denumirilor de origine protejate și al indicațiilor geografice protejate [Presunto de Barrancos/Paleta de Barrancos (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Portugaliei de aprobare a unei modificări a caietului de sarcini al denumirii de origine protejate „Presunto de Barrancos”, înregistrată în temeiul Regulamentului (CE) nr. 2400/96 al Comisiei (2).

               (2)

               Întrucât modificarea în cauză nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare, în conformitate cu articolul 50 alineatul (2) litera (a) din respectivul regulament, în Jurnalul Oficial al Uniunii Europene
                   (3).

               (3)

               Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Modificarea caietului de sarcini, publicată în Jurnalul Oficial al Uniunii Europene, privind denumirea „Presunto de Barrancos”/„Paleta de Barrancos” (DOP) este aprobată.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 aprilie 2015.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (CE) nr. 2400/96 al Comisiei din 17 decembrie 1996 privind înscrierea anumitor denumiri în „Registrul denumirilor de origine protejate și al indicațiilor geografice protejate”, prevăzut în Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare (JO L 327, 18.12.1996, p. 11).

      (3)  JO C 432, 2.12.2014, p. 16.


title: Regulamentul de punere în aplicare (UE) nr. 166/2014 al Comisiei din 17 februarie 2014 de modificare a Regulamentului (CE) nr. 798/2008 în ceea ce privește cerințele de certificare aplicabile importurilor în Uniune de carne de ratite de crescătorie destinată consumului uman și rubricile referitoare la Israel și la Africa de Sud din lista țărilor terțe sau a teritoriilor  Text cu relevanță pentru SEE

text:
               22.2.2014

               RO

               Jurnalul Oficial al Uniunii Europene

               L 54/2

      REGULAMENTUL DE PUNERE ÎN APLICARE (UE) NR. 166/2014 AL COMISIEI

   din 17 februarie 2014
   de modificare a Regulamentului (CE) nr. 798/2008 în ceea ce privește cerințele de certificare aplicabile importurilor în Uniune de carne de ratite de crescătorie destinată consumului uman și rubricile referitoare la Israel și la Africa de Sud din lista țărilor terțe sau a teritoriilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf, articolul 8 punctele 3 și 4 și articolul 9 alineatul (2) litera (b),
   întrucât:

               (1)

               Regulamentul (CE) nr. 798/2008 al Comisiei (2) prevede că anumite produse se pot importa și pot tranzita Uniunea numai dacă provin din țările terțe, teritoriile, zonele sau compartimentele enumerate în tabelul din partea 1 a anexei I la regulamentul menționat. De asemenea, acesta stabilește cerințele de certificare sanitar-veterinară pentru aceste produse. Cerințele respective iau în considerare dacă sunt necesare condiții specifice sau garanții suplimentare în funcție de statutul acelor țări terțe, teritorii, zone sau compartimente în ceea ce privește bolile. Condițiile specifice și garanțiile suplimentare care trebuie respectate de aceste produse sunt stabilite în partea 2 din anexa I la Regulamentul (CE) nr. 798/2008.

               (2)

               Capitolul III din Regulamentul (CE) nr. 798/2008 stabilește, de asemenea, condițiile pe care o țară terță, un teritoriu, o zonă sau un compartiment trebuie să le îndeplinească pentru a fi considerate indemne de gripă aviară înalt patogenă (HPAI) și cerințele de certificare sanitar-veterinară în această privință pentru produsele destinate importului în Uniune.

               (3)

               În 2004, în 2006 și începând cu aprilie 2011, în Africa de Sud au apărut focare de HPAI de subtip H5N2 în exploatații de ratite situate într-o zonă cu o mare densitate de astfel de exploatații. Prin urmare, importurile de anumite produse derivate din ratite, inclusiv carnea de ratite de crescătorie, sunt restricționate în prezent prin Regulamentul (CE) nr. 798/2008, astfel cum a fost modificat prin Regulamentul (UE) nr. 536/2011 al Comisiei (3). În prezent, Africa de Sud nu poate fi declarată ca indemnă de HPAI.

               (4)

               Creșterea în aer liber a ratitelor reprezintă o provocare specifică pentru prevenirea unei eventuale introduceri a virușilor gripei aviare în efectivele de ratite, în special din rezervorul păsărilor sălbatice. Autoritatea competentă din Africa de Sud a elaborat, în colaborare cu industria de ratite, un sistem special conceput pentru producerea de carne de ratite care provine de la ratite care sunt ținute în exploatații de ratite înregistrate și închise care sunt aprobate de autoritatea competentă.

               (5)

               Exploatațiile respective se află sub control oficial, fac obiectul unor norme stricte de biosecuritate și sunt supuse unor controale ale deplasărilor și testărilor de laborator. În plus, este supravegheată prezența gripei aviare în exploatațiile de ratite și cele avicole aflate pe o rază stabilită în jurul acestor exploatații de ratite înregistrate și închise, precum și pe întreg teritoriul Africii de Sud. Atunci când au fost stabilite aceste cerințe, recomandările Echipei de urgențe veterinare a Comunității (CVET), care a desfășurat o misiune în Africa de Sud în 2011, au fost luate în considerare în mod corespunzător.

               (6)

               În așteptarea declarării întregului său teritoriu ca indemn de HPAI și în scopul furnizării unor garanții mai bune pentru siguranța cărnii de ratite destinate unor viitoare importuri în Uniune, Africa de Sud a prezentat, la 5 mai 2013, o propunere de revizuire a sistemului de reglementare a exploatațiilor de ratite înregistrate și închise, care prevede o cerere de autorizare pentru importurile în Uniune de carne de ratite care provine de la ratitele ținute în acest tip de exploatații.

               (7)

               Experții statelor membre și ai Comisiei au evaluat propunerea și au concluzionat că, în ceea ce privește riscurile prezentate de virusul HPAI, sistemul instituit de către Africa de Sud ar trebui să ofere garanții satisfăcătoare pentru importurile în Uniune de carne de ratite provenită de la ratitele ținute în acest tip de exploatații.

               (8)

               În partea 2 din anexa I la Regulamentul (CE) nr. 798/2008 ar trebui să fie stabilită o nouă condiție specifică „H”, care să prevadă garanții specifice pentru siguranța cărnii de ratite de crescătorie destinată consumului uman obținută de la ratite care provin dintr-o exploatație înregistrată și închisă, inclusiv garanții în legătură cu posibila apariție a unor focare de HPAI pe viitor, iar condiția respectivă trebuie să se aplice teritoriului Africii de Sud. Această condiție specifică ar trebui, de asemenea, să fie inclusă în modelul de certificat sanitar-veterinar pentru carne de ratite de crescătorie destinată consumului uman.

               (9)

               Partea 1 din anexa I la Regulamentul (CE) nr. 798/2008 indică, în prezent, pentru rubrica referitoare la Israel, cinci coduri diferite, IL-0 până la IL-4, care corespund unor părți ale teritoriului care a fost regionalizat anterior ca urmare a focarelor anterioare de HPAI care au apărut în această țară. Ca urmare a unei cereri din partea Israelului și luând în considerare faptul că respectiva carne de păsări de curte, de ratite sau de vânat sălbatic cu pene (POU, RAT și WGM), produsă în perioadele de restricții, nu mai circulă pe piață, diferitele zone ar trebui să fie consolidate, iar rubrica pentru Israel ar trebui să fie modificată în consecință. Din motive de transparență a pieței și în conformitate cu dreptul internațional public, trebuie să se clarifice faptul că acoperirea teritorială a certificatelor este limitată la teritoriul Statului Israel, excluzând teritoriile aflate sub administrație israeliană începând din iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.

               (10)

               Prin urmare, Regulamentul (CE) nr. 798/2008 ar trebui modificat în consecință.

               (11)

               Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătate animală,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 798/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 februarie 2014.

            Pentru Comisie

            Președintele

         José Manuel BARROSO

      (1)  JO L 18, 23.1.2003, p. 11.

      (2)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

      (3)  Regulamentul de punere în aplicare (UE) nr. 536/2011 al Comisiei din 1 iunie 2011 de modificare a anexei II la Decizia 2007/777/CE și a anexei I la Regulamentul (CE) nr. 798/2008 în ceea ce privește rubricile referitoare la Africa de Sud din listele țărilor terțe sau ale părților acestora (JO L 147, 2.6.2011, p. 1).

      ANEXĂ
      Anexa I la Regulamentul (CE) nr. 798/2008 se modifică după cum urmează:

                  1.

                  Partea 1 se modifică după cum urmează:

                              (a)

                              rubrica referitoare la „Israel – IL” se înlocuiește cu următorul text:

                                          „IL – Israel(6)

                                          IL-0

                                          Întreaga țară

                                          SPF

                                          BPR, BBP, DOR, DOC, HER, HEP, SRP

                                          N

                                          A

                                          S5, ST1

                                          POU, RAT

                                          WGM

                                          VIII

                                          EP, E

                                          S4”

                              (b)

                              rubrica referitoare la „ZA – Africa de Sud” se înlocuiește cu următorul text:

                                          „ZA – Africa de Sud

                                          ZA-0

                                          Întreaga țară

                                          SPF

                                          EP, E

                                          S4”

                                          BPR

                                          I

                                          P2

                                          9.4.2011

                                          A

                                          DOR

                                          II

                                          HER

                                          III

                                          RAT

                                          VII

                                          P2
                                          H

                                          9.4.2011

                                          A

                              (c)

                              se adaugă următoarea notă de subsol:

                                          „(6)

                                          În continuare, Statul Israel, cu excepția teritoriilor aflate sub administrația israeliană începând cu iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.”

                  2.

                  Partea 2 se modifică după cum urmează:

                              (a)

                              în secțiunea „Condiții specifice” se adaugă următorul text după condiția specifică „L”:
                              „«H»: Au fost oferite garanții conform cărora carnea de ratite de crescătorie destinată consumului uman (RAT) este obținută din ratite care provin dintr-o exploatație de ratite înregistrată și închisă care a fost autorizată de către autoritatea competentă a țării terțe. În cazul apariției unui focar de HPAI, importurile de carne de acest tip pot fi totuși autorizate, în cazul în care este aceasta este obținută din ratite care provin dintr-o exploatație de ratite înregistrată și închisă care este indemnă de HPAI și în vecinătatea căreia, pe o rază de 100 km, incluzând, după caz, teritoriul unei țări învecinate, nu a existat niciun focar de HPAI, cel puțin în ultimele 30 de zile, și în care nu a existat nicio legătură epidemiologică cu o exploatație de ratite sau cu o exploatație avicolă unde s-a depistat prezența HPAI în ultimele 30 de zile.”;

                              (b)

                              modelul de certificat sanitar-veterinar pentru carne de ratite de crescătorie destinată consumului uman (RAT) se înlocuiește cu următorul text:

                                 „Model de certificat sanitar-veterinar pentru carne de ratite de crescătorie destinată consumului uman (RAT)


title: Regulamentul de punere în aplicare (UE) 2015/243 al Comisiei din 13 februarie 2015 de modificare a anexei I la Regulamentul (CE) nr. 798/2008 în ceea ce privește rubrica referitoare la Statele Unite din lista cu țări terțe, teritorii, zone sau compartimente din care anumite produse obținute de la păsări de curte pot fi importate în Uniune sau pot tranzita Uniunea în contextul riscului de gripă aviară înalt patogenă  Text cu relevanță pentru SEE

text:
               17.2.2015

               RO

               Jurnalul Oficial al Uniunii Europene

               L 41/5

         REGULAMENTUL DE PUNERE ÎN APLICARE (UE) 2015/243 AL COMISIEI
   din 13 februarie 2015
   de modificare a anexei I la Regulamentul (CE) nr. 798/2008 în ceea ce privește rubrica referitoare la Statele Unite din lista cu țări terțe, teritorii, zone sau compartimente din care anumite produse obținute de la păsări de curte pot fi importate în Uniune sau pot tranzita Uniunea în contextul riscului de gripă aviară înalt patogenă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, punctul 1 primul paragraf și punctul 4 și articolul 9 alineatul (4) litera (c),
   având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 23 alineatul (1), articolul 24 alineatul (2) și articolul 25 alineatul (2),
   întrucât:

               (1)

               Regulamentul (CE) nr. 798/2008 al Comisiei (3) conține cerințele de certificare sanitar-veterinară pentru importurile în Uniune și pentru tranzitul, inclusiv depozitarea în timpul tranzitului, prin Uniune al păsărilor de curte și al produselor obținute de la păsări de curte („mărfurile”). În regulament se prevede că mărfurile pot fi importate în Uniune sau o pot tranzita doar dacă provin din țările terțe, teritoriile, zonele sau compartimentele menționate în coloanele 1 și 3 din tabelul redat în partea 1 a anexei I a regulamentului în cauză.

               (2)

               De asemenea, în Regulamentul (CE) nr. 798/2008 sunt precizate condițiile pe care o țară terță, un teritoriu, o zonă sau un compartiment trebuie să le îndeplinească pentru a fi considerate indemne de gripă aviară înalt patogenă (highly pathogenic avian influenza – HPAI).

               (3)

               Statele Unite sunt menționate în partea 1 a anexei I la Regulamentul (CE) nr. 798/2008 ca țară terță pentru care sunt autorizate importul în Uniune și tranzitul prin Uniune al mărfurilor în cauză provenite de pe întregul său teritoriu.

               (4)

               Un acord între Uniune și Statele Unite (4) prevede o recunoaștere reciprocă rapidă a măsurilor de regionalizare în cazul apariției unui focar epidemic al unei boli în Uniune sau în Statele Unite („acordul”).

               (5)

               La 19 decembrie 2014, Statele Unite au confirmat prezența HPAI de subtip H5N8 într-o exploatație avicolă din Douglas County în statul Oregon, iar la 3 ianuarie 2015, prezența HPAI de subtip H5N2 într-o exploatație avicolă din statul Washington. Prin urmare, întregul teritoriu al țării terțe respective nu mai poate fi considerat ca fiind indemn de respectiva maladie. Autoritățile veterinare din Statele Unite au suspendat imediat eliberarea de certificate sanitar-veterinare din întregul teritoriu, pentru loturile de produse din păsări de curte destinate importului în Uniune și tranzitului prin Uniune. De asemenea, Statele Unite au pus în aplicare o politică de depopulare totală cu scopul de a ține sub control HPAI și de a-i limita răspândirea.

               (6)

               Statele Unite au transmis informații cu privire la situația epidemiologică de pe teritoriul lor și la măsurile luate pentru a preveni extinderea răspândirii HPAI, situație care în prezent a fost evaluată de Comisie. Pe baza acestei evaluări, a angajamentelor prevăzute în acord, precum și a garanțiilor furnizate de Statele Unite, este adecvat să se concluzioneze că limitarea restricțiilor privind introducerea în Uniune a mărfurilor la zona afectată de HPAI din statul Oregon și la întregul stat Washington, pe care autoritățile veterinare din Statele Unite au supus-o unor restricții din cauza focarelor epidemice actuale, ar trebui să fie suficientă pentru a compensa riscurile asociate introducerii în Uniune a mărfurilor în cauză. Rubrica privind Statele Unite ale Americii din lista cuprinsă în partea 1 a anexei I la Regulamentul (CE) nr. 798/2008 ar trebui, prin urmare, să fie modificată pentru a se ține seama de regionalizare din țara terță respectivă, din cauza focarelor de HPAI.

               (7)

               Prin urmare, anexa I la Regulamentul (CE) nr. 798/2008 ar trebui modificată în consecință.

               (8)

               Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Partea 1 a anexei I la Regulamentul (CE) nr. 798/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 februarie 2015.

            Pentru Comisie

            Președintele

         Jean-Claude JUNCKER

      (1)  JO L 18, 23.1.2003, p. 11.

      (2)  JO L 343, 22.12.2009, p. 74.

      (3)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

      (4)  Acord între Comunitatea Europeană și guvernul Statelor Unite ale Americii privind măsurile sanitare de protecție a sănătății publice și animale aplicabile în comerțul cu animale vii și cu produse de origine animală, astfel cum a fost aprobat în numele Comunității Europene prin Decizia 1998/258/CE a Consiliului (JO L 118, 21.4.1998, p. 1).

      ANEXĂ
      În partea 1 a anexei I la Regulamentul (CE) nr. 798/2008, rubrica referitoare la Statele Unite se înlocuiește cu următorul text:

                     Cod ISO și numele țării terțe sau al teritoriului

                     Codul țării terțe, al teritoriului, al zonei sau al compartimentului

                     Descrierea țării terțe, a teritoriului, a zonei sau a compartimentului

                     Certificat sanitar-veterinar

                     Condiții specifice

                     Condiții specifice

                     Situația supravegherii gripei aviare

                     Situația vaccinării împotriva gripei aviare

                     Situația combaterii salmonelei (7)

                     Model(e)

                     Garanții suplimentare

                     Data de închidere (1)

                     Data de începere (2)

                     1

                     2

                     3

                     4

                     5

                     6

                     6A

                     6 B

                     7

                     8

                     9

                     „US – Statele Unite

                     US-0

                     Întreaga țară

                     SPF

                     EP, E

                     S4

                     US-1

                     Teritoriu din Statele Unite, cu excepția teritoriului US-2

                     BPP, BPR, DOC, DOR, HEP, HER, SRP, SRA

                     N

                     A

                     S3, ST1”

                     WGM

                     VIII

                     POU, RAT

                     N

                     US-2

                     Teritoriu din Statele Unite corespunzând Douglas County în statul Oregon și întregul teritoriu al statului Washington

                     WGM

                     VIII

                     P2

                     19.12.2014

                     POU, RAT

                     N
                     P2